CELEX: E2013J0007
Language: da
Date: 2013-04-16 00:00:00
Title: Domstolens Dom af 16. december 2013 i sag E-7/13 — Creditinfo Lánstraust hf. mod Registers Iceland og den islandske stat (Direktiv 2003/98/EF om videreanvendelse af den offentlige sektors informationer — gebyrprincipper — gennemsigtighed — begrebet omkostninger — krav om selvfinansiering)

19.3.2015   
            
            
               DA
            
            
               Den Europæiske Unions Tidende
            
            
               C 92/33
            
         DOMSTOLENS DOM
   af 16. december 2013
   i sag E-7/13
   Creditinfo Lánstraust hf. mod Registers Iceland og den islandske stat
   (Direktiv 2003/98/EF om videreanvendelse af den offentlige sektors informationer — gebyrprincipper — gennemsigtighed — begrebet omkostninger — krav om selvfinansiering)
   (2015/C 92/07)
   I sag E-7/13, Creditinfo Lánstraust hf. mod Registers Iceland og den islandske stat, hvori Héraðsdómur Reykjavíkur (Reykjaviks herredsret) har anmodet Domstolen om i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol at fortolke Europa-Parlamentets og Rådets direktiv 2003/98/EF af 17. november 2003 om videreanvendelse af den offentlige sektors informationer, har Domstolen, sammensat af præsidenten Carl Baudenbacher og dommerne Per Christiansen (refererende dommer) og Páll Hreinsson, afsagt dom den 16. december 2013.
   Domskonklusionen lyder således:
   
               1.
            
            
               Det følger af artikel 6 og 7 i direktiv 2003/98, at der, når der opkræves gebyrer for videreanvendelse af den offentlige sektors dokumenter, skal have været foretaget en grundig gennemgang på det tidspunkt, hvor gebyret blev fastsat. Gennemgangen skal vise, at den samlede indtægt hidrørende fra sådanne gebyrer ikke overstiger omkostningerne ved indsamling, produktion, reproduktion og formidling af dokumenter, samt en rimelig forrentning af investeringerne. Hvis de faktorer, der indgår i beregningen, er usikre, skal der i det mindste anlægges et skøn. Beregningsgrundlaget for gebyrerne skal imidlertid kun fremlægges efter anmodning. Dette gælder, uanset om gebyret er fastsat i lovgivningen, af den pågældende offentlige myndighed selv eller på anden vis.
            
         
               2.
            
            
               Når det i direktivets artikel 6 omhandlede gebyr fastsættes, kan der tages hensyn til de omkostninger, som det offentlige organ har afholdt i forbindelse med den oprindelige indsamling og produktion af de pågældende dokumenter. I givet fald skal enhver indtægt, der fremkommer i denne henseende, f.eks. i form af gebyrer eller afgifter såsom stempelafgifter, der nedsætter eller opvejer disse omkostninger, ligeledes tages i betragtning.
            
         
               3.
            
            
               Der kan tages hensyn til krav til offentlige myndigheder om selvfinansiering ved fastsættelse af omkostningerne efter direktivets artikel 6. Dette gælder, for så vidt som der kun tages hensyn til de omkostningselementer, plus en rimelig forrentning af investeringerne, der har forbindelse med den dokumentbehandling, som er nødvendig for videreanvendelse som omhandlet i artikel 6.